JymyVolley - Kuortane
2020-09-24 19:30 (Europe/Helsinki) | Nurmohalli, Länsitie 30, 60550 Seinäjoki, Suomi
Harjoituspeli Nurmohallilla to 24.9. klo 19.30.
Liput 5€
kausikortilla ilman, pelissä myös kausikorttien lunastusta!
Valmentaja/jojo-korttien myyntiä – pelaajakorttien jakoa
Tervetuloa katsomaan uudistunutta joukkuetta, kioski avoinna!

JymyVolley - LP-Vampula
2020-10-04 17:00 | Nurmohalli, Länsitie 30, 60550 Seinäjoki, Suomi
Jymy liigaan kotimaisin voimin

Nurmon Jymy teki naisten lentopalloliigan joukkueen osalta alkavalle kaudelle selvän strategisen valinnan. Ulkomaalaisvahvistukset ovat poissa sekä viime kaudella kokemusta tuonut Kaisa Nyman. Jymy lähteekin kauteen täysin kotimaisin voimin tai voisi jopa tarkentaa, että lähes etelä-pohjalaisella joukkueella. Vahvistuksia on toki kaksi. Riikka Valkonen tulee Oulun suunnalta ja Venla Raitala Raisiosta. Muuten laajassa 16 pelaajan liigaringissä on omia ja maakunnan kasvatteja.
– Haluamme antaa nuorille pelaajille peliaikaa. Yksi ulkomaanvahvistus saattaa olla hankintalistalla, mutta kieli keskellä suuta on nyt vain mentävä. Takana on kuitenkin poikkeuksellinen vuosi ja ehkä edessäkin, viittaa joukkueen valmentajana kesäkuussa aloittanut Kari Raatikainen korona-pandemiaan ja sen mukanaan tuomiin joukkueurheilun murheisiin.
Raatikainen painottaakin, että nuorennusleikkauksen myötä odotukset tulee myös olla realistiset. Nuorella joukkueella ei kovin paljon kokemusta ole muutamia pelaajia lukuun ottamatta.
– Meidän ei ole syytä painaa paniikkinappulaa, jos peli ei kulje kovia joukkueita vastaan. Täytyy toivoa pitkää pinnaa kaikilta, aina kotikatsomoa myöten, Raatikainen korostaa.
Jymy on pelannut kuusi harjoitusottelua. Raatikainen on tyytyväinen syöttö- ja vastaanottopelin tasoon.
– Hyökkäysvarmuutta ja monipuolisuutta pitää saada lisää, että pystymme haastamaan vastustajat. Hyökkäyspeli ei saa olla yhden pelaajan varassa, vaan odotan, että riveistä nousee ratkaisijoita.
Jymy kohtaa sunnuntain kotiavauksessa LP-Vampulan. Passari Annina Keinosen loukkaantuminen kauden avauksen kynnyksellä harmittaa.
– Päivä kerrallaan mennään ja katsotaan pystyykö Annina pelaamaan. Joukkue kuitenkin odottaa jo kovasti sarja-avausta. On mukava päästä Nurmohalliin pelaamaan.
Raatikainen tuli Jymyyn Kuortaneelta. Valmentajalla on pitkä kahdenkymmenen vuoden kokemus liigavalmennuksesta niin miesten kuin naisten liigasta. LP Viestissä kului viisi vuotta ja Mikkelin Passarien valmennuspäällikkönäkin hän on toiminut. Maajoukkuekuviot ovat tutut naisten maajoukkueesta kolmen vuoden ajalta. Joukkue asettaa tavoitteen kauteen tällä viikolla.
– Avaus Vampulaa vastaan on meille hyvä, sillä Vampula lähtee sarjaan samoista lähtökohdista. Joukkueessa on vain kotimaisia pelaajia ja joukkue on varsin nuori.
Raatikainen painottaa, että liigan alkukierrokset eivät vielä kerro totuutta joukkueiden välisistä voimasuhteista.
– Kangasala on niminä vahvin. Joukkueessa on maajoukkuepelaajia. Salossa peruspelaaminen on hyvällä tasolla. Kuusamo puolestaan on hyvin ulkomaalaispainotteinen. Siellä on kasassa hyvä paketti. Hämeenlinnakaan ei varmasti ole statisti. Se rakentaa aina kovan joukkueen jossain vaiheessa kautta, Raatikainen listaa kärkipään joukkueita.
JARI HAKALA

LP Kangasala - JymyVolley
2020-10-08, 2021-03-03

JymyVolley - WoVo
2020-10-11 17:00 | Nurmohalli, Länsitie 30, 60550 Seinäjoki, Suomi
Napapiirin ylpeys vastaan Nurmohallissa

Komealla kotivoitolla naisten lentopallon mestaruusliigan avannut Nurmon Jymy jatkaa kotiottelujen merkeissä jälleen ensi sunnuntaina, kun vastaan tulee Napapiirin ylpeys WoVo Rovaniemi. Myös WoVo voitti kauden avauksensa, kun se voitti kotonaan kuopiolaisen Puijo Volleyn. Jymyn voittolukemat LP Vampulasta kirjattiin lukemin 3-1 ja WoVon voitto Puijosta erälukemin 3-2.
– Oli hyvä peli meiltä ja voitosta jäi hyvä fiilis. Meillä oli hyvä henki kentällä ja saatiin kausi käyntiin, totesi avausottelussa 21 pistettä tehtaillut Jymyn hakkuri Henni Rinta-Keturi.
Rovaniemi on ollut yksi Jymyn päävastustajista viime kausilla. Lähtökohdatkin joukkueilla ovat hyvin samankaltaiset, sillä Rovaniemi pelaa Jymyn tapaan kotimaisin voimin. Rovaniemellä on myös nuori joukkue, mutta kokemustakin löytyy, kun libero Outi Polso teki sopimuksen kauden kynnyksellä. Myös Iida Paananen ja Riikkaliisa Kärkkäinen ovat kokeneita pelaajia 30-vuotisjuhlavuottaan viettävällä rovaniemeläisjoukkueella.
– Tuttu vastustaja ja olemme pelanneet heitä vastaan tiukkoja matseja. Tulee varmasti hyvä tasainen peli ja hyvällä pelillä taistelemme voitosta, ennakoi Rinta-Keturi.
Kauden avauspelissä Rinta-Keturi oli Jymyn kovin pistenikkari 21 pisteellään. Rinta-Keturin syöttö oli tikissä, sillä yhdeksän pistettä tuli ässäsyötöillä. Yksi piste tuli torjunnalla ja muut hyökkäyspelissä.
– Syöttö toimi meillä hyvin ja vastaanoton kautta pääsimme rakentamaan monipuolista hyökkäyspeliä. Salla tarjosi hyviä passeja, kehuu Rinta-Keturi ensimmäisen liigapelinsä pelannutta Jymyn passaria Salla Rinta-Tassia.
Sarjan alku on tiivis, sillä torstaina ennen kauden toista kotiottelua Rovaniemeä vastaan, Jymy pelaa ensimmäisen vieraspelinsä Kangasalalla. Kangasalan joukkueessa on viime kauden Jymystä kaksi tuttua pelaajaa Karoliina Friberg ja jenkkivahvistus Jody Larson.
– Kova joukkue on vastassa. Siellä on myös useita maajoukkuepelaajia. Yhden harjoituspelin olemme pelanneet. Vastassa on hyvää torjuntapeliä pelaava ja kovaa hyökkäävä joukkue, Rinta-Keturi jatkaa.
Rinta-Keturi pelaa toista kauttaan Jymyn liigajoukkueessa. Viime kaudella hän pääsi kokeilemaan liigatunnelmaa, mutta oli nyt aloituskuusikossa kauden avauksessa.
– Jymyssä olen pelannut lentopalloa seitsemänvuotiaasta lähtien.
Rinta-Keturi opiskelee Seinäjoen Lukiossa urheiluakatemiassa. Akatemiassa on eri lajien edustajia, joista lentopalloilijoita on kolme.
JARI HAKALA

OrPo - JymyVolley
2020-10-14, 2021-01-24

JymyVolley - LP Viesti
2020-10-18 17:00 | Nurmohalli, Länsitie 30, 60550 Seinäjoki, Suomi
Mestari saapuu Nurmohalliin

Nurmon JymyVolley saa seuraavassa kotiottelussaan sunnuntaina Nurmohallissa vastaansa seuran kotimaan kärjestä, kun salolainen LP Viesti juoksee verkon toiselle puolelle. LP Viesti on voittanut perustamisvuotensa 2008 jälkeen yhdeksän suomenmestaruutta ja ollut mitaleilla jokaisena naisten mestaruusliigavuotenaan sijoittuen mestaruuksien lisäksi kahdesti hopealle.
– Kovaa hyökkäävä joukkue tulee vastaan. Sieltä tulee palloa kovaa ja jyrkkää sekä tarvittaessa jujujakin. Puolustuksen ja torjunnan pitää meillä olla hereillä. Joukkueen passari Viktoriia Tuchashvili pyörittää monipuolista hyökkäyspeliä kovalla tempolla, tietää Jymyn libero Laura Penttilä.
Tuchashvilin ja keskipelaaja Anna Czakan yhteistyö on toiminut tällä kaudella hyvin ja Czakan on kartuttanut tehopisteitään varsin kovilla tehoilla.
– Czakan on kovin uhka, mutta LP Viesti on aina kova vastus. Joukkueessa on kokeneita ja taitavia pelaajia, Penttilä jatkaa.
LP Viesti kärsi liigan avauskierroksella tappion Kuusamon Pölkylle, mutta on saanut sen jälkeen pelin toimimaan ja kuittasi jo myös tappion kuusamolaisjoukkueelle. JymyVolley on kohdannut harjoitusottelussa LP Viestin kerran ennen kauden alkua.
– Se oli meidän ensimmäinen tämän kauden harjoituspeli liigajoukkuetta vastaan. Turpiin tuli, mutta meidän oma peli parani koko ajan sen pelin aikana ja on kehittynyt siitä edelleen, Penttilä painottaa.
JymyVolleyn libero on tyytyväinen joukkueensa kauden alkuun ja myös oma peli on sujunut hyvin.
– Startti kauteen on ollut hyvä. On treenattu kovaa ja saatu hyvät opit valmennukseen. Myös sovittua taktiikkaa on pystytty hyvin noudattamaan ja asenne on kunnossa, Penttilä toteaa.
JymyVolley on voittanut kaksi ottelua ja hävinnyt yhden. Viimeksi sunnuntaina Nurmohallissa kukistui rovaniemeläinen WoVo.
– Siinä pelissä meille tuli paljon helppoja virheitä, mutta voitto on aina voitto.
Ennen sunnuntain kotiottelua JymyVolley matkustaa keskiviikkona Orivedelle otteluun OrPo:a vastaan.
– Kerran kohtasimme harjoitusottelussa. Siellä on runko säilynyt hyvin viime kaudesta ja Kaisa Nyman on tuttu nimi Kaisan pelatessa viime kaudella meillä. Vastassa on hyvä torjunta, mutta ei ylitsepääsemätön, Penttilä vakuuttaa.
JARI HAKALA
>> Ottelun käsiohjelman löydät täältä.

JymyVolley - Puijo Wolley
2020-10-25 17:00 | Nurmohalli, Länsitie 30, 60550 Seinäjoki, Suomi
Jymy pirteästi aloittaneen Puijon kaatoon

JymyVolleyn kotipelit saavat jatkoa sunnuntaina, kun toista kauttaan naisten lentopallon mestaruusliigassa pelaava kuopiolainen Puijo Wolley saapuu Nurmohalliin. Sarjanousijakautenaan kalakukkokaupungin joukkue ei juuri pisteillä juhlinut, mutta toisella liigakaudella peli on kulkenut paremmin.
– Puijo on taisteleva ja yllättävä joukkue. Se on pelannut hyviä otteluja alkukaudesta myös kärkipään joukkueita vastaan. Joukkue pelaa lisäksi meidän tapaan täysin kotimaisin voimin. Ulkomaalaisvahvistuksia ei ole, taustoittaa Jymyn kapteeni Riikka Valkonen tulevaa vastustajaa.
Valkonen näkee Puijon vahvuudeksi tasaisuuden. Yksittäistä pallontappajaa ei joukkueessa ole ja se tuo haastetta myös vastustajan torjunnalle. Puijo hyökkää monipuolisesti.
– Emme ole kohdanneet harjoituspeleissä, sillä Puijo pelasi vain yhden harjoitusottelun ennen kauden alkua ja valmistautui pitkästi omissa oloissaan.
Valkonen on tutkinut kuopiolaisjoukkueen tilastoja ja nostaa esiin laiturit Hilkka Hujasen ja Emilia Käännän.
– Lisäksi joukkueessa on kolme tasaista hakkuria ja liberot puolustaa hyvin. Puijolla ei myöskään ole kiinteää kuusikkoa. Joukkue kierrättää paljon pelaajia ja antaa mahdollisuuksia.
Valkonen on pelannut aiemmin Jymyssä kaksi kautta ykkössarjassa. Ylihärmästä kotoisin oleva lentopalloilija opiskeli Kuortaneen urheilulukiossa ja lähti opiskelemaan Ouluun luokanopettajaksi.
– Pidin lentopallosta välivuoden ja katselin pelejä kentän laidalla. Sen jälkeen pelasin kaksi kautta Oulun Kiskossa ykkössarjaa. Nyt opiskelut ovat sillä mallilla, että oli mahdollisuus lähteä Jymyyn mukaan.
Jymyn alkukauteen kapteeni on tyytyväinen ja katsoo jatkoon luottavaisin mielin.
– Olemme hyvin pystyneet haastamaan kärkijoukkueita. Viimeisimmässä pelissä LP Viestiä vastaan alku oli meiltä heikko, kun pääsimme peliin mukaan, meillä oli hyviä hetkiä. Kun olemme parhaimmillamme, tekeminen on hyvää.
Valkonen kaipaa lisää tasaisuutta pelin sisällä Jymyn otteisiin.
– Silloin pääsemme viemään peliä. Nyt meillä aallonharjan ja aallonpohjan välinen ero on liian iso. Sarja kyllä näyttäisi nyt olevan erittäin tasainen ja mielenkiintoinen. On myös useita pelkästään suomalaispelaajin matkassa olevia joukkueita ja se on hyvä asia.
JARI HAKALA
>> Ottelun käsiohjelman löydät täältä (.pdf).

JymyVolley - OrPo
2020-11-01 17:00 | Nurmohalli, Länsitie 30, 60550 Seinäjoki, Suomi
Rohkeutta lisää ja voitto kotiin

JymyVolley ja Oriveden Ponnistus lähtevät ensi sunnuntaina naisten lentopallon mestaruusliigan otteluun Nurmohallissa herkullisista lähtöasetelmista, sillä kuuden kierroksen jälkeen joukkueet ovat sarjataulukossa peräkkäin. Orivesi on sijalla kuusi ja JymyVolley sijalla seitsemän yhden pisteen päässä.
– Tulee varmasti taas tiukka peli, kuten ottelut Orivettä vastaan ovat aina olleet. Tulee pitkiä palloralleja ja yleisöystävällinen peli, arvioi JymyVolleyn keskitorjuja Sara Niemi.
Jymyllä on voitto taskussa edellisestä ottelusta Puijo Wolleyta vastaan. Orivedellä puolestaan on kaksi tappiota alla, kun joukkue on hävinnyt kotonaan niin LP Viestille kuin Pölkky Kuusamolle. Viimeisin voitto Orivedellä on kotiottelustaan JymyVolleyta vastaan parin viikon takaa.
– Silloin pelattiin pitkiä palloralleja ja erät olivat tiukkoja. Erien lopussa emme olleet Orivedellä tarpeeksi kovia. Nyt lähdemme kotihallissa hakemaan voittoa, Niemi jatkaa.
Kahden viikon takainen kohtaaminen Orivedellä oli neljän erän ottelu, joka kesti kaksi ja puoli tuntia. Kahdessa erässä mentiin jatkopalloille, joten yhtä hyvin peli olisi voinut kääntyä Jymylle.
– Orivesi pelasi kotonaan hyvin ja oli erien lopussa päättäväisempi. Nyt meidän pitää saada rohkeutta lisää ja tehdä rohkeita ratkaisuja tiukoissa paikoissa sekä pelata joukkueena hyvin yhteen.
Oriveden vahvuudet ovat hyvä torjunta- ja puolustuspeli.
– Pelkällä jauhamisella ei pisteitä irtoa. Meidän pitää pystyä löytämään erilaisia ratkaisuja. Luovuudella tulee tulosta.
Naisten mestaruusliigassa kärkikolmikko on tehnyt eroa muihin, mutta keskikasti on tasainen. Jymyn erottaa neljännestä sijasta vain kolme pistettä. Niemi nostaa Jymyn vahvuudeksi syötön ja vastaanoton.
– Ne osa-alueet antavat hyvän pohjan hyökkäyspelaamiselle. Olemme saaneet perustekemisen hyvälle tasolle. Olemme onnistuneet taktisesti hyvin ja nuoret pelaajat ovat kehittyneet kesän aikana. Meillä on intoa ja fiilistä kentällä.
Korona-pandemia on sekoittanut joukkuelajeja, mutta naisten lentopallon mestaruusliigassa on ainakin vielä päästy pelaamaan ohjelman mukaisesti.
– Kaikki joukkueet ovat tehneet hirveästi töitä kauden eteen ja jokainen liigapelaaja haluaa pelata kauden loppuun. Omalta osaltamme toimimme vastuullisesti. Mennään peli kerrallaan ja toivotaan parasta, Niemi painottaa.
JARI HAKALA
>> Ottelun käsiohjelman löydät täältä (.pdf).

Pölkky - JymyVolley
2020-11-07, 2021-02-03

WoVo - JymyVolley
2020-11-08, 2021-02-02

Hämeenlinna - JymyVolley
2020-11-15, 2021-02-26

LiigaPloki - JymyVolley
2020-11-21

JymyVolley - Pölkky
2020-11-22 17:00 | Nurmohalli, Länsitie 30, 60550 Seinäjoki, Suomi
Harjoitusten hyvä vire kentälle

JymyVolleyn riveissä ensimmäisen ottelunsa sunnuntaina Hämeenlinnassa pelannut passari Venla Hyttinen luottaa Jymyn lyövän neljän ottelun tappioputken poikki viikonvaihteessa, kun harjoituksissa huokuva hyvä vire ja tekemisen meininki saadaan siirrettyä myös kentälle.
– Harjoituksissa olemme painottaneet hyökkäyspelissä rohkeita ratkaisuja. Tekeminen harjoituksissa on ollut vahvaa. Se pitää nyt viikonvaihteessa saada kentälle, niin pääsemme iloitsemaan onnistumisista, Hyttinen painottaa.
Viimeiset viisi vuotta Riiassa pelannut Hyttinen on ollut Jymyn mukana kaksi viikkoa. Hän on pelannut aiemmin naisten lentopallon mestaruusliigaa Liiga Euran ja LP Viestin riveissä ennen Riian vuosiaan.
– Hämeenlinnassa tulin kentälle toisen erän lopulla ja kolmannen pelasin lähes kokonaan. Edellisestä liigapelistä oli viisi vuotta ja mukavalta tuntui päästä pelaamaan.
Hämeenlinnassa Hyttisen mukaan näkyi kahdessa ensimmäisessä erässä rohkeiden ratkaisujen puuttuminen.
– Kolmannessa erässä saimme paremmin otetta. Jos sillä meiningillä olisimme pelanneet alusta lähtien, niin olisimme kamppailleet erävoitoista.
Jymy saa vastaansa sunnuntain kotiotteluun sarjakakkosen Pölkky Kuusamon. Joukkueet ovat kohdanneet kerran tällä kaudella Kuusamon voittaessa kotonaan 3-0. Hyttinen on seurannut tarkkaan kotimaan liigaa ja on myös nähnyt Kuusamon pelejä videolta.
– Pölkky Kuusamolla on vahva syöttö. Meidän vastaanoton pitää toimia, niin pääsemme tekemään paikkoja. Lähtökohdat kotiotteluun ovat hyvät.
Ennen sunnuntain kotiottelua Jymy matkaa lauantaina Liiga Plokin vieraaksi Pihtiputaalle. Pihtiputaalla on kuuden pelin tappioputki alla. Jymyllä on neljä peräkkäistä tappiota. Selvää on, että molemmat joukkueet haluavat lyödä tappioputken poikki.
– Odotan tiukkaa peliä, sillä molemmat ovat voitonnälkäisiä. Lähdemme hakemaan voittoa, mutta mitään ei tule ilmaiseksi, Hyttinen muistuttaa.
Hyttinen toteaa, että viiden vuoden aikana liigassa on tapahtunut paljon. Suomalaispelaajia on päässyt ulkomaan kentille ja kehitystä on tapahtunut.
– Uusia nuoria kotimaan pelaajia nousee liigajoukkueisiin ja se kertoo hyvästä juniorityöstä. Jymy on siitä hyvä esimerkki. Jymyssä on tehty pitkäjänteistä juniorityötä ja on hienoa nähdä, kun se tuottaa tulosta.
JARI HAKALA
>> Ottelun käsiohjelman löydät täältä (.pdf).

JymyVolley - LiigaPloki
2020-11-27 18:30 | Nurmohalli, Länsitie 30, 60550 Seinäjoki, Suomi
Erien loput ongelmana

JymyVolleyn naisten lentopallon mestaruusliigajoukkueen keskitorjujaa Ada Peuraa harmittaa Jymyn kuuden ottelun pituinen tappioputki. Alku liigassa oli hyvä, mutta nyt voitot ovat karttaneet.
– Nyt on ollut synkempi kausi. Yritämme kuitenkin nousta takaisin alkukauden vireeseen ja voittojen tielle. Pistenälkä on kova, Peura painottaa.
Peura tiedostaa Jymyn viime ottelujen ongelman. Jymy taistelee tasapäin aina erien puoliväliin saakka.
– Lopussa olemme kuitenkin hävinneet. Pystymme hyvin taistelemaan, mutta pitkiä palloralleja pitäisi pystyä kääntämään voitoksi ja ammentaa sitä kautta hyvä fiilis loppuun saakka. Erien loput ovat olleet meille ongelma.
JymyVolley kohtasi LiigaPlokin lauantaina Pihtiputaalla. Ottelu oli joukkueiden ensimmäinen tällä kaudella LiigaPlokin viedessä täyden pistepotin erin 3-0. Toinen ottelu joukkueiden välillä tulee nopeasti vajaan viikon sisällä, kun pihtiputaalaiset saapuvat perjantaina Nurmohalliin.
– Ploki on kovaa hyökkäävä joukkue. Sillä on hyvät laitahyökkääjät ja ratkaisijoita löytyy myös keskeltä. Joukkueessa on vahvat ulkomaalaispelaajat.
Liiga Plokilla on peräti neljä jenkkipelaajaa. Hakkurina pelaa Lindsey Calvin. Lauren Matia on yleispelaaja. Jaidyn Blanchfield pelasi alkukaudesta liberona, mutta on nyt tehnyt tuhoisaa jälkeä hakkurina. Jaelyn Keene puolestaan on vahva keskellä.
– Kun Sofia Lehto tuli passariksi viime lauantain pelissä toisen erän puolivälissä, niin Ploki hyökkäsi enemmän myös keskeltä.
Peura korostaa, että Jymyn pitää pystyä vastaamaan kovatempoiseen peliin.
– Syöttö meillä on ollut hyvä. Torjunta- ja puolustuspeliä pitäisi pystyä parantamaan ja päästä niiden kautta pelin mukaan.
Peura on Laihian Lujan kasvatti. Hän pelasi uransa ensimmäiset kuusi kautta Lujassa ja nyt Jymyssä on menossa viides kausi, joista toinen liigajoukkueessa.
JARI HAKALA
>> Ottelun käsiohjelman löydät täältä (.pdf)

Puijo Wolley - JymyVolley
2021-01-03

JymyVolley - Hämeenlinna
2021-01-10 17:00 | Nurmohalli, Länsitie 30, 60550 Seinäjoki, Suomi
Jymyllä kevätkauden kotiavaus

Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma
JymyVolley avasi naisten lentopallon mestaruusliigan kevätkauden Kuopiossa PuijoWolleyta vastaan sunnuntaina. Nyt edessä on myös kevätkauden kotiotteluiden avaus, kun ensi sunnuntaina Nurmohalliin saapuu sarjakolmonen Hämeenlinna. Viimeksi Jymy on pelannut kotona marraskuun lopussa LiigaPlokin kaatuessa kotihallissa. Korona pandemia kuitenkin keskeytti ottelut LiigaPloki pelin jälkeen viideksi viikoksi.
– Nyt näyttää, että pääsemme sunnuntaina pelaamaan, mutta tilanteet vaihtelevat nopeastikin. Tyhjille katsomoille kuitenkin pelataan, kuten Kuopiossakin, toteaa Jymyn päävalmentaja Kari Raatikainen.
Jymyn syyskauteen ja seitsemänteen sijaan runkosarjassa Raatikainen on suhteellisen tyytyväinen.
– Odotusarvo ei ollut suuri ja sitä kautta haasteet kovat, mutta joukkue on vastannut niihin hienosti. Pari-kolme pistettä olisi ollut realistista saada lisää, sillä Orivedellä olimme hyviä vieraspelissä, ja meidän 3-2 voitot sekä Rovaniemestä että Kuopiosta olisivat hyvin voineet olla kolmen pinnan voittoja.
Raatikainen on tyytyväinen, että joukkue löysi syyskaudella oman peli-identiteetin.
– Joskus se riitti pelin voittoon ja joskus hyvään haastoon sekä oli myös pelejä, missä se ei riittänyt mihinkään. Syöttö- ja torjuntapeli ovat osa-alueet, jotka ovat olleet uomissaan hyvin koko kauden ajan.
Sunnuntaina vastaantuleva Hämeenlinna voitti kotonaan marraskuun puolivälissä Jymyn selvin lukemin. Hakkuri Yasmine Bjerregård Madsen oli yksittäisistä pelaajista pitelemätön.
– Peli Hämeenlinnassa ei ollut meiltä huono, mutta Hämeenlinna oli siinä vaiheessa syyskauden vahvimmassa vireessä. Iskukykyinen joukkue tulee vastaan ja meidän pitää parantaa omaa pelaamista. Täytyy myös muistaa, että yleensä kerran kaudessa joukkue pelaa superpelin. Me emme sitä ole vielä tällä kaudella pelanneet. Se voisi tulla vaikka nyt.
Poikkeuskausi on nyt Jymyllä puolivälissä. Jäljellä on 14 ottelua. Peliruuhka tammikuun lopulta maaliskuun alkuun on raju.
– Olemme tehneet paljon fysiikkaa, että kestämme peliruuhkan. Tämä kausi on jo tähän mennessä ollut hyvä oppimisprosessi paitsi joukkueelle, mutta myös valmennukselle.
Raatikainen toteaa, että joukkueen kesken puheet koronasta pyritään pitämään vähissä, mutta päävalmentaja sanoo, että usein keskustelu kuitenkin siihen menee.
– Kyllä itsekin pelolla mietin, mitä tapahtuu. Suomen rajojen ulkopuolella tilanne on monessa maassa kaoottinen. Kriisin hoito on ollut Suomelta hieno suoritus ja olisihan se aivan mahtavaa, jos pystyisimme kauden loppuun pelaamaan.
Raatikainen muistuttaa, että seurat kantavat lajissa kuin lajissa tällä hetkellä raskasta taakkaa.
– Pelkkää kuluahan tämä on, kun yleisöä ei ole. Täysi kunnia ja tuki tulee osoittaakin seuran toimihenkilöille, että he jaksavat puurtaa ja me saamme pelata.
Jymy on saanut harjoitella suhteellisen normaalisti koko joukkueen vahvuudella. Raatikainen kuitenkin painottaa, että nimenomaan pelaamista varten harjoitellaan.
– Joukkue on jaksanut pusertaa hyvällä motivaatiolla, vaikka epävarmuustekijöitä on koko ajan, Raatikainen kiittelee pelaajiaan.
JARI HAKALA

LP Viesti - JymyVolley
2021-01-13 18:30

JymyVolley - LiigaPloki
2021-01-20 18:30 | Nurmohalli, Länsitie 30, 60550 Seinäjoki, Suomi
JymyVolley ja Pihtiputaan LiigaPloki lähtevät Jymyn keskiviikkona pelattavaan naisten lentopallon mestaruusliigan kotiotteluun varsin samoista lähtökohdista, sillä molemmilla on takana kolme peräkkäistä tappiota. Selvää on, että voitto maistuisi molemmille joukkueille.
Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma (.PDF)
– Voitto tässä kohdin tekisi kyllä terää. Meillä on kotietu ja siitä pitää saada hurmos päälle, painottaa JymyVolleyn keskipelaaja Katariina Salminen.
Ottelu pelataan koronasta johtuen ilman yleisöä. Ottelu on Jymylle toinen kotisalissa, kun yleisöä ei voida rajoitusten vuoksi peliin ottaa.
– Lämmittelyssä sen huomaa, kun katsomot ovat tyhjinä. Ottelun ollessa käynnissä keskitytään peliin, mutta toki tärkeä kannustus puuttuu. Siksi on tärkeää, että vaihtopenkki pitää meteliä ja myös me pelaajat kentällä olemme äänessä.
Joukkueet ovat tällä kaudella kohdanneet liigassa kahdesti eli tämä kolmas kohtaaminen on viimeinen runkosarjassa. Marraskuun puolivälin jälkeen LiigaPloki voitti kotonaan erin 3-0 ja vain viikkoa myöhemmin Jymy kuittasi kotonaan voitot tasoihin erin 3-1. Jymyn viimeisen voitto on juuri kotiottelusta LiigaPlokia vastaan. LiigaPloki puolestaan on päässyt voiton makuun tämän vuoden puolella, kun se voitti Rovaniemen WomanVolleyn.
– Kova joukkue on tulossa vastaan. LiigaPloki pelaa monipuolista hyökkäyspeliä, taistelee palloista loppuun asti ja on voitontahtoinen, Salminen toteaa.
LiigaPlokilla on neljä jenkkivahvistusta, jotka virolaisen Ingrid Kiiskin kanssa ovat hyökkäyspelin voimahahmoja.
– Viime peleissä keskipelaaja Sanni Rantanen on myös saanut paljon vastuuta. Kyllä sieltä palloja tulee joka suunnasta ja tarkkana pitää olla.
Salminen luottaa Jymyn vastaanottoon ja torjuntapeliin. Myös syöttöpeli on ollut hyvää läpi kauden.
– Omien pisteiden tekemistä lähdemme parantamaan eli hyökkäysvoimaa pitää saada lisää. Hyökkäysten päättäminen ja pallon tappaminen on ollut meillä viime peleissä haasteena. Olemme kuitenkin pelanneet hyviä pelejä, joten se on pienestä kiinni, Salminen muistuttaa.
Jymyllä oli pitkä tauko ennen kuin marraskuun lopun jälkeen pelit käynnistyivät uudelleen tammikuussa.
– Tärkeintä oli, että pääsimme harjoittelemaan ja pitkä tauko käytettiinkin hyväksi ja treenasimme paljon. Koko ajan oli toki odottavainen tunnelma, että päästään takaisin kentälle.
Salminen on Laihian Lujan kasvatti, joka tuli Jymyyn neljä vuotta sitten. Liigassa kausi on ensimmäinen. Nuori keskipelaaja on parantanut koko ajan otteitaan.
– Ensimmäinen liigavuosi oli aluksi opettelemista rytmiin. Kun on saanut peliaikaa, niin se on tuonut myös varmuutta.
JARI HAKALA

JymyVolley - Kuortane
2021-01-27 18:30 | Nurmohalli, Länsitie 30, 60550 Seinäjoki, Suomi
Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma (.PDF)
Nurmohallissa isketään naisten lentopallon mestaruusliigassa keskiviikkona yhteen paikallisottelun merkeissä, kun JymyVolleyta vastaan verkon toiselle puolelle asettuu Kuortaneen joukkue. Kuortaneen valmennuskeskuksen joukkue pelaa viime vuoden tapaan vain yhden kierroksen ottelut eli kohtaa jokaisen joukkueen vieraspelissä. Kuortaneen joukkueessa on nuoria pelaajia, jotka muodostavat tyttöjen maajoukkueen.
Kuortaneella on nyt takana kuusi ottelua, joista se on onnistunut saalistamaan vain yhden erävoiton ottelussa Rovaniemellä WomanVolleyta vastaan. Tilastot eivät kuitenkaan kerro läheskään kaikkea. Joukkue on pelannut tiukkoja eriä ja taistellut erävoitosta.
– Olemme kohdanneet ennen kauden alkua muutamissa harjoituspeleissä. Kuortaneen joukkue on taisteluhenkinen ja tiivis joukkue. Sillä on hyvä puolustus ja torjunta ja joukkue taistelee jokaisesta pallosta. Kuortane on pitkään harjoitellut yhdessä ja joukkuetta ei tule mitenkään aliarvioida, korostaa JymyVolleyn kapteeni Riikka Valkonen.
Jymy on viimeksi voittanut marraskuun lopulla kotihallissaan ottelun Pihtiputaan LiigaPlokia vastaan. Sen jälkeen korona keskeytti pelit kuudeksi viikoksi. Tammikuussa alkaneella kevätkaudella voitot ovat karttaneet Jymyä, vaikka kärkijoukkueitakin vastaan Jymy on pelannut tasaisia eriä. Jymyllä on alla viisi peräkkäistä tappiota ja selvää on, että nyt Jymy haluaa voittojen tielle.
– Voitto olisi enemmän kuin tervetullut. Hyvin olemme taistelleet, mutta pisteitä ei ole tullut. Nyt keskiviikkona lähdemme voittoa hakemaan, mutta se ei ole mikään itsestään selvyys, Valkonen painottaa uudelleen.
Jymy käytti kuuden viikon tauon kovaan ja laadukkaaseen harjoitteluun. Se onkin tarpeen, sillä edessä on varsin kova otteluruuhka. Kuortaneen jälkeen Jymy kohtaa kotonaan Puijo Volleyn ja matkaa sen jälkeen Rovaniemelle Woman Volleyn vieraaksi.
– Näistä kolmesta pelistä pisteitä pitää tulla. Olemme pelanneet tasaisia eriä ja näyttäneet, että pystymme haastamaan kärkijoukkueet. Kahteenkymmeneen pisteeseen saakka mennään tasaisesti, mutta erien viimeiset pisteet ovat olleet meidän ongelma. Kovuutta ja rohkeutta niihin tarvitaan lisää.
Jymyn joukkue on iskussa ja lähes koko rosteri mukana. Vain Jessica Salminen potee nilkkaansa.
– Ainakin seuraavat pelit mennään vielä ilman yleisöä. Se on harmi sekä seuralle, että meille pelaajille, mutta ei tälle mitään mahda, Valkonen toteaa.
JARI HAKALA

JymyVolley - Puijo Wolley
2021-01-31 15:00 | Nurmohalli, Länsitie 30, 60550 Seinäjoki, Suomi
Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma (.PDF)
JymyVolleyn ja kuopiolaisen Puijo Wolleyn ottelu ensi sunnuntaina Nurmohallissa on varsinainen kuuden pisteen ottelu. Puijo Wolley on avannut kevätkauden vahvasti naisten lentopallon mestaruusliigassa ja ottanut kuudesta pelaamastaan ottelusta 12 pistettä. Puijo on kiilannut sarjataulukossa Jymyn ohi seitsemänneksi Jymyn ollessa yhdeksäntenä kolme pistettä kuopiolaisten perässä. Nyt Jymyllä on mainio tilaisuus kolmen pinnan voitolla nousta tasapisteisiin Puijo Wolleyn kanssa.
– Tärkeä peli on edessä ja hienoa, että se on meillä kotipeli, vaikka yleisöä ei nyt olekaan, toteaa Jymyn hakkuri Henni Rinta-Keturi.
Joukkueet ovat kohdanneet runkosarjassa kahdesti, joten sunnuntain peli on kolmas ja runkosarjan viimeinen keskinäinen ottelu. Jymy voitti lokakuun lopulla Puijon kotonaan erin 3-2, mutta Puijo kuittasi voiton kevätkauden avauksessa tammikuun alussa samoin lukemin kotonaan.
– Tasaisia pelejä on ollut ja jokaisesta pisteestä pitää taistella kovaa. Meidän kotiottelussa alku oli meille vaikea, mutta käänsimme pelin voitoksi rohkealla hyökkäyspelillä. Kuopiossa puolestaan meille tuli virheitä, kun Puijo oli selvästi varmempi otteissaan, Rinta-Keturi jatkaa.
Puijo on pelannut kaikki kuusi tammikuun peliään kotihallissaan. Nyt joukkueella on edessään ensimmäinen vieraspeli kahteen kuukauteen. Puijo voitti kevätkauden neljä ensimmäistä kotiotteluaan. Nyt alla on kaksi tappiota.
– Puijo on hyvin puolustava joukkue ja se pelaa monipuolista hyökkäyspeliä. Tammikuun alun voitot ovat myös nostaneet Puijon joukkuehenkeä.
Jymyn leirissä ollaan myös ottelun alla hyvillä mielin. Kevätkauden alku oli vaikea viiden tappion myötä, mutta keskiviikkona Jymy löi tappioputken poikki voittamalla Kuortaneen.
– Tosi hyvä voitto ja se toi meille itsevarmuutta, kun kevään alku on ollut vaikea. Meillä oli hyvä syöttö läpi ottelun ja pelasimme hyvää hyökkäyspeliä. Puijoa vastaan meidän pitää pelata omaa peliä. Virheet pois ja rohkeaa hyökkäyspeliä sekä kova yritys erien loppuun saakka, niin Puijo kaatuu, Rinta-Keturi vakuuttaa.
JARI HAKALA

JymyVolley - LP Vampula
2021-02-07 17:00 | Nurmohalli, Länsitie 30, 60550 Seinäjoki, Suomi
Kauden tärkeimmät pelit

Naisten lentopallon mestaruusliigan runkosarjan kääntyessä loppusuoralle JymyVolleyllä on edessään kauden tärkeimmät pelit.
Ottelu pelataan tyhjille katsomoille.
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
>> Lataa ottelun käsiohjelma (.PDF)
Lähtökohta sunnuntaina kotiotteluun on herkullinen, sillä vastaan tuleva LP Vampula on seitsemäntenä kaksi pistettä kahdeksantena olevaa JymyVolleyta edellä. Joukkueet kohtaavat vielä kahdesti, sillä puolitoista viikkoa myöhemmin Jymy matkaa LP Vampulan vieraaksi.
– Nämä ovat niitä kauden parhaimpia pelejä. Tulee varmasti tiukkaa vääntöä, mutta nämä ovat myös ne pelit, joista pisteitä pitää ottaa, painottaa Jymyn yleispelaaja Venla Raitala.
Jymyn ja LP Vampulan edellisestä ottelusta on aikaa, sillä joukkueet kohtasivat sarja-avauksessa lokakuun alussa Jymyn kotihallissa. Jymy avasi kauden 3-1 voitolla.
– Se oli meiltä hieno aloitus kauteen. Nyt vastassa on erilainen LP Vampula, sillä joukkueen kauden alku oli heikko ja he vahvistivat joukkuettaan marraskuun alussa kolmella ulkomaalaispelaajalla, Raitala jatkaa.
LP Vampula onnistui hankinnoissaan, sillä hakkuri Taylor Milton on tehnyt syötöllä tehokasta jälkeä ollen ässätilastossa toisena 39 ässäsyötöllään. Hakkuri ja keskipelaaja Deyshia Lofton on puolestaan hyökkäystehotilaston kärkipäässä. Kahden jenkkipelaajan lisäksi kolmas ulkomaalaisvahvistus on keskipelaaja Alexandra Petrovic, joka tulee Serbiasta.
– Kauden avauksessa saimme paljon pisteitä omalla syötöllä. Se pitää nytkin olla vahva, että Vampulan passari Mila Viljanen ei pääse pyörittämään peliä ulkomaalaiskolmikon kautta.
Raitala painottaa joukkuepelin merkitystä. Tiistain ottelussa Rovaniemellä Jymyn peli sakkasi, mutta rivit saatiin kuntoon heti seuraavana päivänä Kuusamossa. Ottelu Kuusamoa vastaan palautti itseluottamuksen.
– Peli Kuusamossa näytti, että taidot riittävät. Kun oma peli pysyy kasassa ja pelaamme joukkueena yhteen, niin meillä on kaikki mahdollisuudet. Lisäksi meidän syöttöpeli on ollut kotisalissa vahvaa. Sikälikin on hyvä, että ottelu on meidän kotipeli.
Jymyllä on runkosarjassa jäljellä kuusi ottelua, joista kolme kotona. Taistelu pudotuspelipaikasta kahdeksan parhaan joukkoon käy kiivaana loppuun saakka. Tahti on ollut tammikuun alusta kova, kun loppuvuodesta pelaamatta jääneitä pelejä on kiritty kiinni.
– Tahti on kova, mutta on hienoa, kun pääsemme pelaamaan. Sitä vartenhan tätä tehdään, Raitala muistuttaa.
JARI HAKALA

JymyVolley - LP Kangasala
2021-02-14 17:00 | Nurmohalli, Länsitie 30, 60550 Seinäjoki, Suomi
Sarjakärki Kangasala vastaan

KATSOMOON OTETAAN 20 ENSIMMÄISEKSI ILMOITTAUTUNUTTA KAUSIKORTTILAISTA!
Kausikorttilainen Ilmoittaudu sähköpostilla katariina.toivola@netikka.fi
Saat kuittauksen sähköpostiisi, jos mahdut mukaan!
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
JymyVolley saa sunnuntain kotiottelussaan vastaansa koko kauden ajan lähes suvereenisti naisten lentopallon mestaruusliigaa hallinneen sarjakärki LP Kangasalan. Kangasala on pelannut 21 ottelua ja voittanut niistä 19. Tappion sarjakärki on kokenut vain LP Viestille ja Hämeenlinnalle. Hämeenlinna on sarjataulukossa pisteen Kangasalaa jäljessä, mutta pelannut neljä ottelua enemmän. Sarjakolmonen Pölkky Kuusamo on pelannut LP Kangasalan tapaan 21 ottelua ja on jo 11 pistettä sarjakärjen takana.
– Tosi kovatasoinen joukkue tulee vastaan. Se on kova jokaisella osa-alueella. Aloituskuusikosta suurin osa on maajoukkuepelaajia, toteaa Jymyn keskitorjuja Ada Peura.
Jymylle sunnuntain kotipeli on runkosarjassa kauden toiseksi viimeinen kotipeli. Koronapandemiasta johtuen Jymykin on joutunut pelaamaan viime kierrosten kotiottelut ilman yleisöä.
– Kyllä se selkeä puute on, mutta pääasia, että on päästy pelaamaan. Koska yleisöä ei ole, niin joukkueen pitää itse tehdä tunnelma kentälle, Peura jatkaa.
Jymy kohtaa myös sarjakärki Kangasalan vielä toisen kerran runkosarjan päätöskierroksella vierasottelussa maaliskuun alussa Kangasalalla. Kangasala on tuore cup-mestari tammikuun lopulta. Mestaruus varmistui, kun LP Viesti kaatui 3-0. Joukkueessa on Jymyn pelaajille kaksi tuttua pelaajaa Jymyn riveistä. Keskitorjuja Karoliina Friberg pelasi kaksi kautta Jymyssä, siirtyen viime kaudella Hämeenlinnaan. Hakkuri Jody Larson tuli USA:sta viime kaudella Jymyn vahvistukseksi ja siirtyi täksi kaudeksi Kangasalaan. Kangasalan tasaisuus näkyy myös tilastoissa. Kovin monia Kangasalan nimiä ei tilastoissa ole. Jody Larson on toki kokonaispistemäärässä kahdeksantena. Kaksi kärkinimeäkin tilastoista löytyy. Roosa Laakkonen on hyökkäysprosenteissa ykkösenä 57 prosentin tehoilla. Laakkonen on myös torjuntatilaston kolmas 53 torjunnalla. Libero Tiiamari Sievänen on puolestaan nostanut pallot passarille 59 prosentin tehoilla ollen tilastöykkönen. Jymy on kohdannut Kangasalan tällä kaudella kerran. Jymy matkusti ensimmäiseen kauden vieraspeliinsä Kangasalalle lokakuun alussa. Kangasala voitti 3-0.
– Roosa Laakkonen on joukueen kärkipelaajia ja Ronja Heikkiniemellä on kovat syötöt. Libero Tiiamari Sievänen on hyvä puolustuspelissä, Peura tietää.
Viikko sitten Kuusamossa Jymy osoitti, että se pystyy haastamaan myös kärkijoukkueet.
– Se oli hyvä peli, kun pelasimme ennakkoluulottomasti ja rohkeasti. Meille tärkeintä on keskittyä omaan peliin, ei keskittyä vastustajaan, Peura painottaa.
JARI HAKALA

LP Vampula - JymyVolley
2021-02-17

JymyVolley - LP Viesti
2021-02-21 17:00 | Nurmohalli, Länsitie 30, 60550 Seinäjoki, Suomi
Runkosarjan viimeinen kotimatsi

JymyVolleyn kausi naisten lentopallon mestaruusliigan kotiotteluissa huipentuu sunnuntaina Nurmohallissa runkosarjan viimeiseen kotiotteluun salolaista LP Viestiä vastaan. Jymy on sarjassa tällä hetkellä kahdeksantena ja paikan säilyttäessään menossa pudotuspeleihin. Mikäli Jymy paikkansa säilyttää, on kotiotteluiden antia luvassa lisää.
KATSOMOON OTETAAN 20 ENSIMMÄISEKSI ILMOITTAUTUNUTTA KAUSIKORTTILAISTA!
Kausikorttilainen Ilmoittaudu sähköpostilla katariina.toivola@netikka.fi
Saat kuittauksen sähköpostiisi, jos mahdut mukaan!
Osta tukilippu ja tue JymyVolleyn kautta.
Ottelun voit katsoa LIVENÄ Ruutu + palvelusta!
– Pudotuspelit ovat tavoitteena. Kun nyt ollaan viivan yläpuolella, niin paikasta ei haluaisi luopua. Taistellaan ja tehdään itse se, mitä pystytään, sekä katsotaan, mitä muualla tapahtuu, toteaa JymyVolleyn päävalmentaja Kari Raatikainen.
Raatikainen näkee pudotuspelien olevan Jymyn kaltaiselle nuorelle joukkueelle tärkeitä kasvun ja kehityksen paikkoja. Jymyllä on jäljellä LP Viestiä vastaan pelattavan kotiottelun lisäksi vierasottelut Hämeenlinnaa ja runkosarjan päättävää LP Kangaslaa vastaan. LiigaPloki aiheutti keskiviikon kierroksella hämmennystä pelaamalla junioripitoisella joukkueella LP Viestiä vastaan. Matkassa oli vain kahdeksan pelaajaa.
– Toivotaan, että jännitys säilyy loppuun saakka ja kaikki pelaisivat runkosarjan ryhdikkäästä loppuun saakka, Raatikainen viestittää.
Sunnuntain kotiottelussa vastaan tuleva LP Viesti on sarjassa kolmantena, mutta omaa hyvät mahdollisuudet kakkospaikkaan. Jymy pelasi LP Viestiä vastaan kotona lokakuussa Viestin viedessä pisteet erin 3-1. Salossa tammikuussa Viesti voitti 3-0.
– Olemme pelanneet molemmat pelit Viestiä vastaan hyvin ja tekeminen on ollut laadukasta. Haaste on toki kova. Vastaan tulee joukkue, jossa on voimakas voittamisen kulttuuri.
LP Viestin passari Viktoriia Tuchasvili käyttää paljon myös keskihyökkäystä, jossa yhteinen sävel on löytynyt erityisesti Anna Czakan kanssa. Uusi vahvistus M’Kaela White on pelannut vasta yhden pelin. Raatikainen toteaa, että Viesti tulee rakentamaan peliään paljon myös uuden vahvistuksen varaan.
– Meidän pitää luottaa omaan tekemiseen. Meillä on ollut peleissä ratkaisun paikat, mutta olemme hävinneet pelejä omilla virheillä erien lopussa.
Poikkeuksellinen kausi on pitänyt yleisön pois katsomoista ja Raatikainen toteaakin kotisalin tuoman vahvuuden kärsivän. Tähän mennessä päävalmentaja on kauteen tyytyväinen. Fysiikkaharjoittelua on pystytty viemään hyvin läpi ja testit osoittavat joukkueen kehittyneen. Nuori joukkue on myös tehnyt töitä hyvällä asenteella.
– Olemme löytäneet oman pelitavan, jossa puolustus ja torjunta ovat vahvuuksia. Tiesimme jo kauteen lähtiessä, että hyökkäyspelissä emme ole riittävän vahvoja. Tämä on tulosurheilua ja aina haluaisi voittoja, mutta lähtökohtiin nähden kausi on mennyt kokonaisuutena ihan hyvin, Raatikainen summaa.
JARI HAKALA

LP Kangasala – JymyVolley
2021-03-07 17:00
Puolivälierä
